Udarbejdet af Bodil Heebøll (BHEE)

bhee@ucsyd.dk

November 2016

Antal anslag: 11.529

Synopsis

Efteruddannelse i entreprenørskab og innovation

Indhold

[Indledning 2](#_Toc466575417)

[Min udfordring 2](#_Toc466575418)

[Undersøgelse af område: 3](#_Toc466575419)

[Behovet for kreativitet 3](#_Toc466575420)

[Undervisningsdesign 5](#_Toc466575421)

[Refleksioner over egen læreproces: 5](#_Toc466575422)

[Litteratur: 7](#_Toc466575423)

## Indledning

Mit udgangspunkt for at deltage i efteruddannelsen I entreprenørskab og innovation var at jeg ville have: Fuld udnyttelse af rummet og de studerendes potentiale – overskridelse af os og omverden. De studerende skulle mere på banen og jeg skulle mere ”ned bagved”. Vi skulle udfordre huset og de lige linjer. Det ville nemlig være dejligt, hvis man kunne se at her læser pædagoger, som er kreative og innovative mennesker og som sætter deres præg på uddannelsen og rummene. Vi skriver i vores undervisningsplaner at: ”Kerneopgaven på pædagoguddannelsen ved UC Syddanmark, Campus Esbjerg er at danne og uddanne studerende mod et højt videns-, færdigheds- og refleksionsniveau rettet mod og i samarbejde med et aftagerfelt i forandring. Dette faciliteres via et motiverende, medskabende og kreativt læringsmiljø.”

Uddannelsen til pædagog er som så mange andre uddannelser lagt i faste rammer og mål og skal løbende kvalitetssikres, hvilket afstedkommer at vi som undervisere skal udfærdige undervisningsplaner for 7 uger af gangen (et modul) og de studerende efterfølgende skal evaluere på modulet både via survey og mundtligt på klassen. Som det fremgår af Tanggaard (2008) i artiklen Når talent bliver til innovation kap. 2, så er de fleste uddannelsesinstitutioner udsat for et standardiseringspres grundet den øgede konkurrence mellem verdens lande og her er uddannelsen til pædagog ingen undtagelse.

## Min udfordring

Min udfordring er, at jeg føler at min undervisning bliver meget fra tavlen ud til de studerende, da jeg har mange fastsatte tematikker for de forskellige moduler jeg skal nå omkring og at studerende derved mister noget af muligheden for at få fingre i tingene selv og arbejde med viden, materialer og muligheder på kreative måder. Det er ikke fordi vi ikke arbejder kreativt med tingene, via projekter, skaber film, laver praktisk/musiske produkter, men jeg føler, at min undervisninger bliver mere og mere presset ned i en kasse. Jeg føler nok den frygt som Tanggaard redegør via Hargreaves som udtrykker det på denne måde: uddannelsessystemet kan få problemer, hvis der alene fokuseres på kortsigtede krav om præstationsmål som udtryk for uddannelsesmæssig succes og meningsfuld læring. Vi skal fortsat undervise frem mod, men også udover videnssamfundet, så andre menneskelige værdier og formål som karakterdannelse, fællesskab, demokrati og kosmopolitisk identitet medtænkes. (Tanggaard 2008)

Især i pædagoguddannelsen tænker jeg, at det er vigtigt, at vi ikke bare giver de studerende viden omkring menneskelige værdier og hvordan de dannes og hvilken funktion de har for menneskelige fællesskaber, hvad demokrati er for en størrelse osv.- men at vi faktisk også praktiserer nogen af disse ting gennem projekter af forskellig art.

## Undersøgelse af område:

For at undersøge hvordan de studerende oplevede undervisningen, hvordan de oplevede at lære noget og om de savnede andre måder at arbejde på lavede jeg et semistruktureret gruppeinterview med 4 studerende der er i gang med 7. modul.

Jeg blev overraskede over deres svar på den måde, at de alle sagde, at de var glade for min undervisning der som regel tager udgangspunkt i de tekster de har læst. De følte at det gav dem en god viden. F.eks. så lød et af spørgsmålene jeg stillede sådan: ”*Hvis nu du skulle have arbejdet kreativt med det vi har haft om i dag, har du så nogle idéer til hvordan man kunne gøre det?*” hvortil informanten svarer: ”*Jeg synes slet ikke det behøver at være kreativt. Den undervisningsform fungerer skide godt for mig. .* . ” Spørgsmålet er så, om det er fordi de er et produkt af videnssamfundet der vægter viden højt eller om det er fordi at viden faktisk også kan være det der danner grobund for kreativitet. De følte dog også, at de fik meget ud af at få lov til at fordybe sig i tingene og arbejde med dem på andre måder. Og de havde faktisk også en fin fornemmelse for, at det at kunne tænke og handle kreativitet er vigtigt som pædagog som disse to udtalelser vidner om. Den ene svarer således omkring det at være kreativ: ”*Ikke i sammen grad som tidligere, men det er vendt tilbage her på uddannelsen, for du skal hele tiden have den der kreative tanke med dig. Du skal hele tiden tænkte hvordan skaber jeg noget lærerigt og noget nyt*.” Og en anden siger følgende: ” . . *at når vi har siddet og arbejdet med at skulle lave nogle aktiviteter herovre på studiet eller bare når man skulle ud og praktiser det enten ude i praktikken eller når jeg har været frivillig, så synes jeg altså, du kender godt en leg men altså, som vi også har snakket om, der er jo ingen grund til at opfinde den dybe tallerken, men udvider den og laver den mere kreativ i form af sværhedsgrader eller et eller andet*. . . ”

## Behovet for kreativitet

Som jeg ser det, er jeg i et paradigme der handler om at puste til kreativiteten hos de studerende så de ikke siger; jeg er ikke sådan en kreativ en, men derimod begynder at opfattes sig selv som en der kan tænke og handle kreativt. Jeg skal altså stimulere kreativ foretagsomhed – lære dem at tænke kreativt og innovativt, da de kompetencer kræves af dem når de står ude i praksis i deres praktikker og i fremtiden. Man skal altid som pædagog indtænke et forandringsperspektiv i ens pædagogiske aktiviteter, da det pædagogiske arbejde sker i en kompleks sammenhæng og derfor altid vil indeholde noget uforudset og et behov for tilpasning til det aktuelle.

Med andre ord; for at kunne etablere udviklende, lærerige og dannende pædagogiske miljøer, hvilket indgår i et af de kompetencemål de studerende bliver afprøvet i, er det nødvendigt at kunne tænke kreativt.

Som Ringsted og Froda skriver, så er kreativtænkning divergent tænkning, hvor de faste rammer brydes, hvor der stilles spørgsmål og søges efter idéer, hvor et problem nedbrydes i dele og samles igen på nye måder osv. Denne tænkning står i modsætning til konvergent tænkning, hvor der er én rigtig løsning på problemerne, hvor der tænkes i entydige årsagssammenhænge, hvor allerede fastlagte fremgangsmåder anvendes i problemløsningen osv. (Ringsted og Froda 2011)

Darsø definerer kreativitet som evnen til at lege med idéer, tanker, muligheder og materialer og på den måde vil kreativitet og innovation ofte hænge sammen, men før alt det er der fantasien.

Fantasien er den kraft der åbner op for at vi kan forestille os en bredere og anderledes virkelighed og bliver dermed også vigtig når der skal arbejdes med social innovation.

Social innovation på det pædagogiske område sker når der arbejdes med at udvikle pædagogiske miljøer og aktiviteter som f.eks. Fremmer samvær, interaktion, samarbejde og samskabelse mellem mennesker (Darsø 2013 og Drotner 2006).

De studerende pegede altså på at for dem var det vigtigt at de fik viden og gerne formidlet fra tavlen, men de ville også gerne fordybe sig og arbejde med stoffet og deres viden. Men måske er det slet ikke så mærkeligt, i hvert fald så kunne jeg pludselig se en sammenhæng da jeg læste artiklen af Tanggaard hvor hun refererer til kreativitetsforsker Lindström som påpeger at disse 4 elementer i undervisning fremmer kreativitet:

1. Projekt og elevernes arbejde strækker sig over længere tid
2. Både proces og produkt skal betones
3. Undervisningen forbinder fremstilling med iagttagelse og refleksion (teori og praksis)
4. De studerende skal både bedømme eget og andres arbejde og få indsatsen bedømt af underviser

(Tanggaard 2008)

## Undervisningsdesign

Så det blev mit mål at indtænke disse elementer i planlægningen af min undervisning på modul 2 der bærer titlen: Køn, seksualitet og mangfoldighed.

Derfor endte mit forløb, der lyder titlen: Hvordan bliver jeg mig?, med at se således ud:

* Teoretisk viden omkring socialisering, identitets- og kønsidentitetsdannelse.
* Teoretisk viden om æstetiske læreprocesser
* Praktisk arbejde med at skabe sig selv som superhelt
* Undersøgelse omkring hvordan de unge skaber sig selv gennem sociale medier
* Udvikling af pædagogisk praksis/miljø, hvor der arbejdes med unge, identitetsdannelse og sociale medier/kunstneriske udtryksformer
* Undersøgelse og udvikling af pædagogisk praksis/miljø fremlægges og der gives feedback fra medstuderende og underviser.

For at guide de studerende gennem den sidste del af forløbet, hvor de skal arbejde selvstændigt i deres studietid har jeg laver en projektbeskrivelse hvor mind-map metoden bl.a. er forsøgt beskrevet. Mind-map metoden skal de benytte sig af for at komme i gang med udvikling af pædagogisk praksis/miljø, da jeg oplever at den passer meget godt til den måde man får idéer på. Idéer kommer sjældent til en lineært, men mere hulter til bulter, frem og tilbage.

## Refleksioner over egen læreproces:

Jeg har tænkt mange tanker gennem dette forløb. Jeg har før snust til innovation, men har mest beskæftiget mig med kreativitet. Jeg tænker helt klart at kreativitet er forudsætningen for innovation og entreprenørskab, også selvom jeg godt ved, at man teknisk, netop ved hjælp af mange af de metoder vi har afprøvet her på kurset, kan arbejde innovativt. Men som underviser af pædagogstuderende har jeg flere gange hørt, når jeg har haft dem med til værkstedsaktiviteter, at de ikke er sådan nogen kreative nogen. Så noget af det jeg har fået med herfra er blandt andet nogle begreber på ting eller måder jeg allerede arbejder på. Bl.a. at de studerende får øje på deres egne ressourcer og kompetencer omkring det at arbejde kreativitet. For nogle studerende giver det nærmest en a ha- oplevelse at opleve, at de faktisk er sådan nogen der kan finde på nyt. Men også at får dem til at opleve, hvor langt de kan komme når de arbejder sammen med andre. Øvelse i at gribe andres idéer og at se muligheder i stedet for begrænsninger er noget af det jeg oplever har fyldt meget her på kurset.

Noget af det jeg tager med mig fra første kursusgang er en helt klar fornemmelse af hvilket paradigme jeg er i og gerne vil være i. Meget af det vi arbejdede med på første kursusgang handler om at få øje på og overblik over egne evner, kompetencer og via en netværksanalyse at se på, hvordan man eventuelt kunne bruge sit netværk i forbindelse med kreativt og innovativt arbejde. Bird in hand er også godt udgangspunkt og et godt princip at tage med sig, måske faktisk i alt arbejde, da det jo handler om at tage udgangspunkt i det man har/kan. Det kan man bruge i mange sammenhænge både som underviser og som studerende. Og i den sammenhæng ikke tænker på hvad man kan vinde, men hvad man har råd til at tabe.

Noget af det der har været mest relevant for mig har været det fra 3. kursusgang, omkring taksonomi i entreprenørskab. Her skulle den ene halvdel af holdet vælge en egenskab og den anden del et fag og så skulle vi sammen få udviklet noget undervisning. Jeg havde valgt personlig indstilling og starter med at sige; bare jeg ikke får/tager faget tysk. Det er selvfølgelig så det jeg skal, for her kan jeg jo selv mærke, hvad den personlige indstilling gør. Det var lærerigt og virkelig sjovt. Personlig indstilling er noget man kan arbejde med og faktisk også noget af det der har optaget alle os undervisere hver gang vi har skulle udvikle/løse opgaver, f.eks. den værst tænkelige undervisningssituation på 2. kursusgang og så betydningen af relationen mellem underviser og elev/studerende. Det arbejde vi lavede niveaudelt omkring de mål vi har i vores uddannelse og få det til at passe med de mål der er i taksonomien for entreprenørskab var også virkelig tankevækkende, interessant og givtigt og er det jeg vil fremhæve til min præsentation sammen med det den delvise gennemførsel af projektet.

## Litteratur:

## 

* Darsø, Lotte (2013): *Innovations pædagogik. Kunsten at fremelske innovationskompetence*, Samfundslitteratur
* Drotner, Kirsten (2006): *At skabe sig – selv*, Gyldendal
* Ringsted, Suzanne & Jesper Froda (2008): *Plant et værksted*, 3. udgave, Hans Reitzels Forlag.
* Tanggaard, Lene (2009): *Kreativitet skal læres! Når talent bliver til innovation*. (kap. 2), Aalborg Universitetsforlag